Annika Murjahn

D **Annika Murjahn** (* 19. April 1978 z Fryburg) isch e dytschi Gschäftsfrau un eemooligi Schauspiileri, wu mer vor allem as Zoé Voss in dr ARD-Vooroobeseerie *Marienhof* chännt, wu si vu 1997 bis 1999 gspiilt ghaa het. Anne 2001 het si no ne Gaschtufdritt in dr Seerie ghaa. Hite läbt di friejer Schauspiileri z London un schafft as Mänätscheri un Projäktlaiteri.

## Lääbe
D Murjahn isch e Doochter vum Klaus Murjahn, wu 1978 bis 2008 Voorstandvoorsitzer vum Faarbebunternäme *Deutsche Amphibolin-Werke* (DAW SE) gsii isch. Si het s Abituur am Friedrich-Gimnaasium z Fryburg gmacht. Ab 1997 het si an dr Ludwig Maximilian Universität z Minche Wiirtschaft un Kommunikazioonswisseschafte aafange studiere un isch 1999 uf Chunschtgschiicht gwägslet. Noch em Grundstuudium isch si an d Université de Paris IV Sorbonne un derno bis 2008 an s Courtauld Institute of Art an dr University of London. 

### d Schauspiileri
D Annika Murjahn het scho in ire Schuelzyt mit 14 Joor as Modäll gschafft, unter anderem fir Magaziin wie *Vogue,* *Elle* oder *FHM.* No dr Schuel het si Schauspiilunterriicht bim Gerd Silberbauer näbe ire Aarbet in dr Seerie *Marienhof* gnuu. Zwische 1999 un 2002 isch d Annika Murjahn au in dr Fäärnseeseerie *Tatort*, *Sinan Toprak ist der Unbestechliche*, *Wilder Kaiser*, *SOKO 5113*, *Der letzte Zeuge*, *Die Rosenheim-Cops* un *Die Wache* ufdrätte. Anne 2003 het si Rolle ghaa im Sat.1-Film *Reiche Witwen küssen besser* un in *Plötzlich wieder 16* (ProSieben); 2004 het mer si in dr Rosamunde-Pilcher-Verfilmig *Royal Flash* un 2005 in *Segel der Liebe* gsää, 2005 in dr Pro7-Seerie *Axel! will’s wissen*. Im ZDF-Film Inga Lindström *Wiedersehen in Eriksberg* D/2009 het si d Milly Nickel gspiilt.

Im Kino isch d Annika Murjahn in dr Film *Autobahnraser* (2004) un *Brothers Grimm* vum Terry Gilliam (2005) z sää gsii.

### d Gschäftsfrau
Noch em Stuudium het si as Berooteri vum Harvey Weinstein gschafft un bi dr renommierte Londoner Aukzioonshyyser Christie’s un Sotheby’s as Spezialischti fir Alti Maischter. Anne 2007 het si d Online-Plattform Wellicious.com grindet. Im Joor 2009 het d Annika Murjahn d Schauspiilerei ändgiltig ufgee. Im Lauf vu dr 2010er Joor isch si Mueter vu zwoo Deechtere woore. 2012 isch si in d DAW SE retuurchuu, s Unternäme vu ire Familie, wu vu irem zee Joor eltere Brueder Ralf Murjahn gfiert wiird. Deert het si d Marke Caparol as Projäktlaiteri im strateegische Marketing ibernuu.

## Filmografy
* 1997–2001: *Marienhof* (Fäärnseeseerie, 9 Folge)
* 2000: *Tatort – Bienzle und der Mann im Dunkeln* (Filmraie)
* 2001: *100 Pro*
* 2002: *SOKO 5113* (Fäärnseeseerie, Folg *Henkersmahlzeit*)
* 2003: *Der letzte Zeuge* (Fäärnseeseerie, Folg *Das Klassentreffen*)
* 2003: *Die Rosenheim-Cops* (Fäärnseeseerie, Folg *Blattschuss*)
* 2003: *Plötzlich wieder 16* (Fäärnseefilm)
* 2004: *Autobahnraser* (Fäärnseeseerie)
* 2005: *Rosamunde Pilcher* (Fäärnseeseerie, Folg *Segel der Liebe*)
* 2005: *Brothers Grimm* *(The Brothers Grimm)*
* 2006: *Axel! will’s wissen* (Fäärnseeseerie, Folg *Die neue Freundin*)
* 2007: *Unser Charly* (Fäärnseeseerie, Folg *Stunde der Wahrheit*)
* 2008: *ProSieben Funny Movie* (Fäärnseeseerie, Folg *Dörte’s Dancing*)
* 2009: *Inga Lindström* (Fäärnseeseerie, Folg *Wiedersehen in Eriksberg*)

## Weblink
* 
 
## Fueßnote